แบงก์ร้องธปท.ออกมาตรการเสริมคุมค่าบาท
นายแบงก์ มั่นใจธปท.คุมบาทแข็งได้ แต่ควรมีมาตรการเสริมเพิ่มเติม
1 ก.พ. 2553

นายแบงก์ มั่นใจธปท.คุมบาทแข็งได้ แต่ควรมีมาตรการเสริมเพิ่มเติม
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (อิสลามแบงก์) กล่าวถึงกรณีที่ธนาคารแห่งประเทศไทย (ธปท.) เตรียมผ่อนคลายกฏเกณฑ์ปริวรรตเงินตราทำให้มีเงินไหลออกมากขึ้น รวมทั้งเปิดเสรีเคลื่อนย้ายเงินลงทุนไปยังต่างประเทศว่า การผ่อนคลายด้านอัตราแลกเปลี่ยนเพื่อนำเงินไหลออกนอกประเทศจะช่วยเหลือในด้านเงินบาทไม่ให้แข็งค่าเกินไปได้ แต่อาจไม่ได้มีผลต่อสภาพคล่องในระบบมากนัก ซึ่งปัจจุบันมีสภาพคล่องในระบบสูง แต่ถูกกักอยู่ในระบบสถาบันการเงิน ซึ่งในโครงการกระตุ้นเศรษฐกิจของรัฐบาล (SP1 และ SP2) ได้ช่วยดึงสภาพคล่องออกมาพอสมควร  
 
 อย่างไรก็ตาม เชื่อว่าการใช้นโยบายผ่อนกฏเกณฑ์เพียงอย่างเดียวยังไม่ใช่ทั้งหมดของการจัดการกับสิ่งที่เกิดขึ้น ซึ่ง ธปท. ควรมีมาตรการเสริม เนื่องจากค่าเงินสกุลดอลลาร์เข้ามาสู่ประเทศไทยจำนวนมาก โดยอาจเป็นการจัดการในเรื่องการแลกเปลี่ยนเพื่อไม่ให้สร้างผลกระทบต่อผู้ส่งออก โดยเฉพาะในกลุ่มสินค้าเกษตรที่ปัจจุบันราคากำลังปรับตัวดีขึ้น ซึ่งหากค่าเงินบาทแข็งค่าอาจจะเป็นการสร้างแรงกดดันได้ ดังนั้นมาตรการดังกล่าวถือเป็นเพียงการชะลอการแข็งค่าของค่าเงินบาท